Miestne zastupiteľstvo mestskej časti Bratislava-Petržalka 

Materiál na rokovanie Miestneho zastupiteľstva
mestskej časti Bratislava-Petržalka konaného 
dňa 16. decembra 2008

Materiál číslo: 272/2008

K bodu:  Správa z kontroly zabezpečenia vymáhania pohľadávok  Bytovým podnikom Petržalka, s.r.o._____________________________________________________

Predkladá:                                         		Návrh uznesenia: 

Miroslav Skovajsa				Miestne zastupiteľstvo mestskej časti 
miestny kontrolór 				Bratislava-Petržalka

						b e r i e    n a    v e d o m i e 

						Správu z kontroly zabezpečenia 
                                                                       vymáhania pohľadávok  
						 Bytovým podnikom Petržalka, s.r.o. 

Miestny úrad mestskej časti Bratislava-Petržalka
útvar miestneho kontrolóra 

Správa 
z kontroly zabezpečenia vymáhania pohľadávok
Bytovým podnikom Petržalka, s.r.o. 

	V súlade s ustanovením § 18d ods. 2 písmeno c) zákona SNR č. 369/1990 Zb. o obecnom zriadení v znení neskorších zmien a doplnkov, s „Plánom kontrolnej činnosti útvaru miestneho kontrolóra na obdobie od 1. júla 2008 do 31. decembra 2008“ schváleným uznesením Miestneho zastupiteľstva mestskej časti Bratislava-Petržalka číslo 218 dňa 01. júla 2008 a na základe príkazu miestneho kontrolóra číslo 14/2008 zo dňa 22. augusta 2008 bola vykonaná kontrola zabezpečenia vymáhania pohľadávok Bytovým podnikom Petržalka, s.r.o., v čase od 25. augusta 2008 do 18. septembra 2008. 
Cieľom vykonanej kontroly bolo zistiť ako sú zabezpečené a vymáhané pohľadávky za nájomné a služby spojené s užívaním obecných bytov a bytov v osobnom vlastníctve,  ktoré spravuje Bytový podnik Petržalka, s.r.o..  
Miestne zastupiteľstvo mestskej časti Bratislava-Petržalka na zasadnutí dňa 
27. novembra 2007, uznesením č. 118, poverilo vymáhaním pohľadávok novozaloženú obchodnú spoločnosť Bytový podnik Petržalka, s.r.o.. 
Na základe citovaného uznesenia bola dňa 20.12.2007 uzatvorená „Zmluva o výkone správy pohľadávok“  podľa ktorej Bytový podnik Petržalka, s.r.o. bude vymáhať pohľadávky vlastníka (Mestská časť Bratislava-Petržalka), ktoré na neho prešli zo zaniknutej príspevkovej organizácie Bytový podnik Petržalka,  z titulu neuhradených platieb nájomného a poplatkov spojených s užívaním bytov, nebytových priestorov, garáží a garážových státí vrátane spoluvlastníckych podielov na spoločných častiach a spoločných zariadeniach bytových domov vo vlastníctva lebo v správe vlastníka nájomcami a inými osobami z titulu užívania uvedených nehnuteľností.  
Pohľadávky za obecné byty i byty v osobnom vlastníctve sú evidované na príslušných organizačných úsekoch Bytového podniku Petržalka, s.r.o., a to na ekonomickom úseku správcov a na právnom úseku – útvar vymáhania pohľadávok. 
Bytový podnik Petržalka, s.r.o. k 30.6.2008 spravoval celkom 70 objektov a 3 982 bytov, z toho 441 obecných bytov v priamej správe, 436 obecných bytov bolo spravovaných inými správcovskými spoločnosťami a 3.105 bytov v osobnom vlastníctve, spravovaných na základe uzatvorených zmlúv o výkone správy.   
Zálohové platby za nájom bytov a služby spojené s ich užívaním (obecné byty) vyberá Bytový podnik Petržalka, s.r.o. prostredníctvom inkasného strediska Slovenskej pošty, s ktorou má na túto činnosť uzatvorenú zmluvu. Mesačné predpisy platieb sú od 1. januára 2008 rozdelené na úhradu za nájom bytu a platby za služby. Podľa tohoto členenia sú tiež sledované na dvoch osobitných účtoch prijaté úhrady od jednotlivých nájomcov.
Vlastníci bytov v správe Bytového podniku Petržalka, s.r.o., v zmysle ustanovenia § 8 ods. 3 zákona NR SR č. 182/1993 Z.z. o vlastníctve bytov a nebytových priestorov v platnom znení, uhrádzajú mesačné zálohové platby na dva bankové účty, a to na účet fondu prevádzky, údržby a opráv a na účet služieb. 

Predpisy a úhrady zálohových platieb za služby spojené s užívaním bytov a nájomného za obecné byty v správe Bytového podniku Petržalka, s.r.o. i za obecné byty spravované inými správcovskými spoločnosťami a spoločenstvami vlastníkov bytov sa eviduje a sleduje v programovom PC  vybavení.  
Neuhradené zálohové platby  za obecných byty sa členia na pohľadávky – neuhradené platby za obecné byty spravované zrušenou príspevkovou organizáciou Bytový podnik Petržalka, a nedoplatky za obecné byty spravované Bytovým podnikom Petržalka, s.r.o..
Po oznámení neuhradených platieb z inkasného strediska zasielajú zamestnankyne ekonomického úseku nájomcom obecných bytov i vlastníkom bytov upomienky so špecifikáciou neuhradených zálohových platieb, nájomného a poplatkov z omeškania a výzvy s určením termínu uhradenia nedoplatku. 
Do 30. júna 2008 bolo upomienkou upozornených na nedoplatok 350 neplatičov. Na právne vymáhanie v kontrolovanom období  neodstúpili zodpovedné zamestnankyne ekonomického úseku pohľadávky z dôvodu nezaúčtovania vyúčtovania nájomného a služieb spojených s užívaním bytov za rok 2007. 
Podľa vedenej evidencie ku dňu 30.6.2008 bol stav pohľadávok za nájomné a služby spojené s nájmom bytu celkom 14.339.834,00 Sk, z toho : 
-	nedoplatky za BPP, p.o.				8.327.480,00 Sk	
-	nedoplatky za BPP, s.r.o. 				6.012.354,00 Sk  
Výška nedoplatkov je ovplyvnená neplnením základnej povinnosti väčšiny nájomcov obecných bytov, platiť nájomné a zálohové platby spojené s užívaním bytu. Zálohové platby v prípade spravovania obecných bytov inými správcami, musí uhrádzať Bytový podnik, s.r.o. za neplatičov z vlastných zdrojov.              
Pohľadávky za nebytové priestory, garáže a garážové stojiská eviduje v PC vybavení zamestnankyňa ekonomického úseku, ktorá v prípade neuhradených platieb dlžníkom zasiela upomienky a výzvy na uhradenie nedoplatkov.  Pohľadávky za prenajaté nebytové priestory k 30.6.2008 boli celkom 527.390,00 Sk. 
Právne vymáhanie nedoplatkov za nebytové priestory, garáže a garážové stojiská zabezpečuje zamestnankyňa oddelenia vymáhania pohľadávok. Ku dňu 30.6.2008 sú právne vymáhané nedoplatky v celkovej čiastke istiny 7.643.452,00 Sk. 

Útvar vymáhania pohľadávok eviduje v programovom PC vybavení pohľadávky, ktoré vznikli v zrušenej príspevkovej organizácii Bytový podnik Petržalka z dôvodu neuhradených platieb nájomného a služieb spojených s užívaním bytov a nebytových priestorov, osobitne za vlastníkov a osobitne za nájomcov obecných bytov. V evidencii je vykazovaná dlžná suma istiny, trovy súdneho konania a poplatky z omeškania platieb. 
Následne zabezpečuje ďalšie konanie vo vymáhaní nedoplatkov, a to podaním návrhu na vydanie Platobného rozkazu podľa § 172 ods. l Občianskeho súdneho poriadku, na príslušný súd. Po neuhradení dlžných čiastok na základe právoplatného platobného rozkazu postupuje pohľadávky na exekučné konanie a vymáhanie exekútormi. Z celkovej sumy uhradených pohľadávok 20 % predstavuje odmenu pre Bytový podnik Petržalka, s.r.o.. Odmena je vyplácaná štvrťročne. 
Ku dňu 30.06.2008 bol stav právne vymáhaných pohľadávok celkom 46.620.087,00 Sk, 
z toho :     
-  nájomníci 					45.418.981,00 Sk 
-  vlastníci bytov				  1.201.106,00 Sk 

V niektorých prípadoch je evidovaných na jedného dlžníka viacero pohľadávok za rôzne obdobia. Každá pohľadávka je vymáhaná súdnou cestou osobitne.
Za obdobie od 1.1.2008 do 30.06.2008 bolo zaslaných z útvaru vymáhania pohľadávok celkom 271 upomienok a výziev na úhradu evidovaných nedoplatkov.  Na exekučné vymáhanie bolo postúpených 136 dlžníkov v celkovej čiastke istiny 931.834,00 Sk, za pohľadávky vzniknuté v rokoch 1997 až 2001. Z uvedeného počtu sa v 31 prípadoch vymáhajú iba poplatky z omeškania v čiastke 701.656,00 Sk.     

Na odpísanie z dôvodu nevymožiteľnosti a premlčania, v zmysle platného všeobecne záväzného nariadenia o hospodárení s majetkom bola predložená Miestnemu zastupiteľstvu mestskej časti Bratislava-Petržalka žiadosť o odpísanie pohľadávok v čiastke istiny 549.274,00 Sk, príslušenstva v čiastke 573.790,00 Sk a za daň z nehnuteľností v čiastke 2.621.533,65 Sk. Uznesením č. 240 bol dňa 30. septembra 2008 odpis predmetných pohľadávok schválený.  
Za účelom zjednodušenia vymáhania a zníženia nákladov, zabezpečuje Bytový podnik Petržalka s.r.o. pohľadávky i formou osobného upomínania dlžníkov. Zamestnanci právneho úseku na základe špecifikácie dlžných čiastok upomínajú neplatičov osobnými návštevami v bytoch. Kontrolou bolo zistené, že k 30.6.2008 bolo z evidovaných pohľadávok uhradených celkom 15.972.659,00 Sk, z toho 13.670.802,00 Sk istina a poplatky z omeškania v čiastke 2.301.857,00 Sk.  
Preverením 27 náhodne vybraných spisov dlžníkov, nájomcov obecných bytov,  evidovaných útvarom vymáhania pohľadávok a a 13 náhodne vybraných spisov dlžníkov, ktorí majú byty v osobnom vlastníctve  bolo zistené, že sú v rôznom štádiu vybavovania (platobné rozkazy, exekučné konanie).

Vykonanou kontrolou zabezpečenia vymáhania pohľadávok Bytovým podnikom Petržalka, s.r.o. bolo zistené, že za obdobie od 01.01.2008 do 30.06.2008 bolo z evidovaných pohľadávok uhradených celkom 15.972.659,00 Sk, z toho 13.670.802,00 Sk istina a poplatky z omeškania v čiastke 2.301.857,00 Sk.  
Ďalej bolo zistené, že náhodne vybrané kontrolované nedoplatky za obecné byty i byty v osobnom vlastníctve spravované Bytovým podnikom Petržalka, s.r.o. sú zabezpečené. Ich zabezpečenie je v rôznom štádiu vybavovania (platobné rozkazy, exekučné konanie). 
V súvislosti s kontrolou postúpenia pohľadávok na exekučné vymáhanie bolo zistené, že exekútorom boli v kontrolovanom období odstúpené na vymáhanie pohľadávky z rokov 1997 až 2001 (pohľadávky vymáhané za zrušenú príspevkovú organizáciu Bytový podnik Petržalka). Pri takomto dlhom časovom odstupe je nižšia pravdepodobnosť vymoženia pohľadávok, preto odporúčame konanie v zabezpečení pohľadávok urýchliť.